b'\n_START_ARTICLE_\nRoley Sandstr\xc3\xb6m\n_START_PARAGRAPH_\nRoley Alarik Sandstr\xc3\xb6m (10. kes\xc3\xa4kuuta 1897 Kokkola \xe2\x80\x93 28. tammikuuta 1966) oli suomalainen j\xc3\xa4\xc3\xa4k\xc3\xa4rimajuri. H\xc3\xa4n oli Saksassa teknillisen sotilaskoulutuksen tykist\xc3\xb6aseeseen saanut j\xc3\xa4\xc3\xa4k\xc3\xa4ri.\n_START_SECTION_\nPerhetausta\n_START_PARAGRAPH_\nH\xc3\xa4nen vanhempansa olivat kauppias Jakob August Alarik Sandstr\xc3\xb6m ja Helga Saide Adelaide Heidenberg. H\xc3\xa4net vihittiin avioliittoon vuonna 1922 Valentina Slastnikowin kanssa.\n_START_SECTION_\nOpinnot\n_START_PARAGRAPH_\nSandstr\xc3\xb6m k\xc3\xa4vi viisi luokkaa Kokkolan ruotsalaista yhteiskoulua ja suoritti Tykist\xc3\xb6n ampumakoulun vuonna 1923.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nSandstr\xc3\xb6m liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 2. komppaniaan 4. joulukuuta 1915. H\xc3\xa4n kumminkin pyrki vapaaehtoisena perusteilla olevaan J\xc3\xa4\xc3\xa4k\xc3\xa4ripataljoonan tykist\xc3\xb6\xc3\xb6n ja tulikin valituksi yhten\xc3\xa4 niist\xc3\xa4 26 miehest\xc3\xa4, jotka J\xc3\xa4\xc3\xa4k\xc3\xa4ripataljoonan komentaja majuri Bayer valitsi haastattelunsa perusteella. H\xc3\xa4net siirrettiin virallisesti haupitsijaokseen 17. maaliskuuta 1916, mink\xc3\xa4 p\xc3\xa4iv\xc3\xa4m\xc3\xa4\xc3\xa4r\xc3\xa4n voidaan katsoa olevan j\xc3\xa4\xc3\xa4k\xc3\xa4ritykist\xc3\xb6n virallinen perustamisp\xc3\xa4iv\xc3\xa4. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella ja Riianlahdella, Ekkau-Kekkaun taisteluun ja Aa-joella. Rintamakomennuksensa j\xc3\xa4lkeen h\xc3\xa4n osallistui Mitaussa vuonna 1917 j\xc3\xa4rjestetyille tykist\xc3\xb6n asemestarikursseille ja toimi sen j\xc3\xa4lkeen 11. lokakuuta \xe2\x80\x93 29. joulukuuta 1917 v\xc3\xa4lisen ajan virkaatekev\xc3\xa4n\xc3\xa4 asemestarina tykist\xc3\xb6n korjauspajassa Riiassa ja 29. joulukuuta 1917 \xe2\x80\x93 18. tammikuuta 1918 v\xc3\xa4lisen ajan v\xc3\xa4liaikaisena korjauspajan johtajana.\n_START_SECTION_\nSuomen sis\xc3\xa4llissota\n_START_PARAGRAPH_\nSandstr\xc3\xb6m saapui Suomeen j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana luutnantiksi ylennettyn\xc3\xa4 25. helmikuuta 1918 Vaasaan, josta h\xc3\xa4net m\xc3\xa4\xc3\xa4r\xc3\xa4ttiin sis\xc3\xa4llissotaa k\xc3\xa4yv\xc3\xa4\xc3\xa4n Valkoiseen armeijaan jaosjohtajaksi J\xc3\xa4\xc3\xa4k\xc3\xa4ritykist\xc3\xb6n 2. j\xc3\xa4\xc3\xa4k\xc3\xa4ripatteriin ja otti osaa taisteluihin L\xc3\xa4nkipohjassa, Pitk\xc3\xa4j\xc3\xa4rvell\xc3\xa4, Orivedell\xc3\xa4, Kangasalle ja Lemp\xc3\xa4\xc3\xa4l\xc3\xa4ss\xc3\xa4 sek\xc3\xa4 Tampereella. Tampereen valtauksen j\xc3\xa4lkeen suoritetussa tykist\xc3\xb6n uudelleen j\xc3\xa4rjestelyss\xc3\xa4 h\xc3\xa4net sijoitettiin p\xc3\xa4\xc3\xa4llik\xc3\xb6ksi J\xc3\xa4\xc3\xa4k\xc3\xa4ritykist\xc3\xb6prikaatin 4. j\xc3\xa4\xc3\xa4k\xc3\xa4ripatteriin ja otti osaa taisteluihin K\xc3\xa4m\xc3\xa4r\xc3\xa4ll\xc3\xa4 kyl\xc3\xa4ss\xc3\xa4 ja Hotakassa sek\xc3\xa4 yleens\xc3\xa4kin Karjalankannaksella.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nSandstr\xc3\xb6m m\xc3\xa4\xc3\xa4r\xc3\xa4ttiin sis\xc3\xa4llissodan j\xc3\xa4lkeen 20. kes\xc3\xa4kuuta 1918 alkaen Suomen tykist\xc3\xb6koulun aseupseeriksi ja 28. elokuuta 1918 alkaen Lappeenrannan v\xc3\xa4liaikaisen tykist\xc3\xb6varikon ja korjauspajan p\xc3\xa4\xc3\xa4llik\xc3\xb6ksi. H\xc3\xa4net siirrettiin 11. marraskuuta 1918 aseupseeriksi Kentt\xc3\xa4tykist\xc3\xb6rykmentti 1:een, miss\xc3\xa4 h\xc3\xa4net nimitettiin 9. syyskuuta 1919 alkaen 5. patterin p\xc3\xa4\xc3\xa4llik\xc3\xb6ksi ja 22. lokakuuta 1919 alkaen aliupseerikoulun johtajaksi. H\xc3\xa4net komennettiin 15. kes\xc3\xa4kuuta 1921 Rannikkotykist\xc3\xb6rykmentti 1:een tutustumaan rannikkotykist\xc3\xb6\xc3\xb6n ja siirrettiin 21. syyskuuta 1921 Turun erillisen patteriston 2. patteriin ja 21. huhtikuuta 1922 alkaen 1. patterin p\xc3\xa4\xc3\xa4llik\xc3\xb6ksi sek\xc3\xa4 nimitettiin 7. syyskuuta 1926 patteriston adjutantiksi. Rannikkotykist\xc3\xb6rykmentist\xc3\xa4 h\xc3\xa4net komennettiin 29. kes\xc3\xa4kuuta 1927 Meripuolustuksen esikuntaan, miss\xc3\xa4 h\xc3\xa4net sijoitettiin hydrografiselle osastolle. Armeijasta Sandstr\xc3\xb6m erosi 9. kes\xc3\xa4kuuta 1928. Sandstr\xc3\xb6mill\xc3\xa4 oli omien virkojensa ohella my\xc3\xb6s komennusteht\xc3\xa4vi\xc3\xa4 muun muassa h\xc3\xa4n oli komennettuna vuonna 1920 Yleisesikuntaan kartoittamaan Helsingin maalinnoituksia ja vuonna 1921 h\xc3\xa4net komennettiin Asesepp\xc3\xa4koulun I jaoston p\xc3\xa4\xc3\xa4llik\xc3\xb6ksi sek\xc3\xa4 vuonna 1926 oli johtamassa \xc3\x96r\xc3\xb6n-Hangon v\xc3\xa4lisen uuden reitin trallaamista._NEWLINE_Sandstr\xc3\xb6m harjoitti patenttiasiamiehen tointa Helsingiss\xc3\xa4 vuosina 1928\xe2\x80\x931929 ja 1931\xe2\x80\x931936 ja toimi Carbo varasto-nimisen teknokemiallisen tehtaan johtajana vuosina 1936\xe2\x80\x931937, jonka j\xc3\xa4lkeen h\xc3\xa4n toimi yksityisen\xc3\xa4 liikemiehen\xc3\xa4, kunnes vuonna 1937 h\xc3\xa4n siirtyi Oy Hartsiteollisuus Ab:n palvelukseen ja ty\xc3\xb6skenteli yrityksess\xc3\xa4 vuoteen 1942 saakka.\n_START_SECTION_\nJatkosota\n_START_PARAGRAPH_\nSandstr\xc3\xb6m osallistui jatkosotaan valmistamalla puristinty\xc3\xb6kaluja kaasunsuojeluvarikolle vuosina 1942\xe2\x80\x931943, jonka j\xc3\xa4lkeen h\xc3\xa4n toimi Vihtavuori Oy:n ja Kaasunsuojeluvarikko 1:n v\xc3\xa4lisen\xc3\xa4 neuvottelevana ty\xc3\xb6kalu- ja bakeliittiasiantuntijana vuoteen 1944 saakka. Sotien j\xc3\xa4lkeen h\xc3\xa4n jatkoi yksityisen\xc3\xa4 liikemiehen\xc3\xa4 vuoteen 1947 saakka, jolloin siirtyi myyntiteht\xc3\xa4viin Sollberg - Polttoaine Oy:n palvelukseen Vaasaan ja ty\xc3\xb6skenteli yrityksess\xc3\xa4 vuoteen 1949 saakka. Vuonna 1949 h\xc3\xa4n siirtyi tarkastajaksi ja teknilliseksi asiantuntijaksi Vakuutusyhti\xc3\xb6 Wellamolle Vaasaan. H\xc3\xa4net haudattiin Kokkolaan.'